ลดหลักประกัน โกลด์ฟิวเจอร์ส
ปรับปรุงหลักประกันอนุพันธ์ลดโกลด์ฟิวเจอร์ส ขณะที่คง SET50 Index เพิ่มอ้างอิงหุ้นบางตัว เริ่ม 5 มิ.ย.นี้
4 มิ.ย. 2555

ปรับปรุงหลักประกันอนุพันธ์ลดโกลด์ฟิวเจอร์ส ขณะที่คง SET50 Index เพิ่มอ้างอิงหุ้นบางตัว เริ่ม 5 มิ.ย.นี้
บริษัท สำนักหักบัญชี (ประเทศไทย) หรือ TCH ได้มีการปรับปรุงอัตราการวางเงินหลักประกันสินค้าในตลาดอนุพันธ์ (TFEX) โดยมีผลบังคับใช้ตั้งแต่วันที่ 5มิ.ย.นี้เป็นต้นไป โดยปรับลดหลักประกันของโกลด์ฟิวเจอร์สอ้างอิงน้ำหนักทองคำ 50 บาท จาก 66,500 บาทต่อสัญญา ลดลงเหลือ 60,800 บาท โกลด์ฟิวเจอร์สอ้างอิงน้ำหนักทองคำ 10 บาท จาก 13,300 บาท เหลือ 12,160 บาท และซิลเวอร์ฟิวเจอร์สจาก 10,640 บาท เหลือ 9,120 บาทต่อสัญญา
ขณะที่สัญญาซื้อขาย SET50 Index Futures และน้ำมันล่วงหน้า (ออยล์ฟิวเจอร์ส) คงไว้ที่ระดับเดิม คือ 47,500 บาทต่อสัญญา และ 17,100 บาทต่อสัญญา ตามลำดับ
นอกจากนี้ TCH ยังได้ประกาศอัตราเงินหลักประกันสำหรับดอลลาร์ฟิวเจอร์สที่ 380 บาทต่อสัญญา ซึ่งจะเริ่มเปิดให้ซื้อขายเป็นวันแรกในวันที่ 5 มิ.ย.นี้




 
ทั้งนี้ ในส่วนของสัญญาซื้อขายล้วงหน้าอ้างอิงหุ้นรายตัว (SSF) ที่มีทั้งหมด 30 ตัวนั้น ได้มีการปรับปรุงอัตราการวางเงินหลักประกันใหม่ 19 ตัว ในจำนวนนี้ปรับเพิ่มเพียง 6 ตัว คือสัญญาซื้อขายล่วงหน้าอ้างอิงหุ้นธนาคารกรุงเทพ (BBL) ธนาคารกสิกรไทย (KBANK) บริษัท แอดวานซ์ อินโฟร์ เซอร์วิส (ADVANC) บริษัท ทรู คอร์ปอเรชั่น (TRUE) บริษัท ไทยยูเนี่ยน โฟรเซ่น โปรดักส์ (TUF) และบริษัท ไมเนอร์ อินเตอร์เนชั่นแนล (MINT) ซึ่งจะเห็นว่าราคาหุ้นเหล่านี้ส่วนใหญ่ปรับตัวเพิ่มขึ้นค่อนข้างสูง
ส่วนที่เหลือส่วนใหญ่เป็นการปรับลดการวางเงินหลักประกันลงตามราคาหุ้นที่ลดลง อย่างเช่น ฟิวเจอร์สอ้างอิงหุ้นบริษัท บ้านปู (BANPU) ลดจาก 60,492 บาทต่อสัญญา เหลือ 3.8 หมื่นบาทต่อสัญญา
นายสัญญา หาญพัฒนกิจพานิช รองผู้อำนวยการอาวุโส ฝ่ายตราสารอนุพันธ์ บริษัทหลักทรัพย์ โกลเบล็ก เปิดเผยว่า บริษัทพร้อมที่จะให้บริการซื้อขายดอลลาร์ล่วงหน้า (USD Futures) อย่างเต็มที่ โดยมีการเตรียมความพร้อมทั้งเรื่องการให้ข้อมูลต่อนักลงทุน และระบบการซื้อขายที่บริษัทถือเป็นผู้เชี่ยวชาญ
สำหรับสินค้าดอลลาร์ล่วงหน้านั้น ทางบริษัทมองว่าเหมาะสำหรับนักลงทุนที่ลงทุนในโกลด์ฟิวเจอร์ส หรือซิลเวอร์ฟิวเจอร์ส เนื่องจากสามารถใช้ป้องกันความเสี่ยงของค่าเงินบาทที่ส่งผลกระทบต่อราคาทองคำ โลหะเงินและราคาน้ำมันดิบในประเทศโดยตรง ทำให้การลงทุนในสินค้าโภคภัณฑ์ต่างๆ จากนี้ นักลงทุนสามารถโฟกัสกับการดูราคาโลกเป็นหลักได้โดยไม่ต้องกังวลถึงปัจจัยเรื่องค่าเงิน
ทั้งนี้ ในช่วงที่เริ่มเปิดการซื้อขายทางบริษัทได้ร่วมกับ TFEX ในการจัดโครงการ “เทรดดอลลาร์ล่วงหน้า...รับทันที The New iPad” เพื่อกระตุ้นความสนใจของนักลงทุนให้เข้ามาซื้อขาย USD Futures โดยเริ่มตั้งแต่วันที่ 5 มิ.ย.-31 ส.ค. 2555 สำหรับนักลงทุนที่มีการซื้อขาย USD Futures ไม่ต่ำกว่า 5,000 สัญญาต่อเดือน ติดต่อกันเป็นเวลา 3 เดือน หรือรวมกันไม่ต่ำกว่า 1.5 หมื่นสัญญา และนับรวมทั้งสัญญาทั้งฝั่งซื้อ และฝั่งขาย โดยผู้โชคดีจะได้รับรางวัล The New iPad รุ่น WiFi 16GB จำนวน 1 เครื่อง
ด้านการลงทุนในตลาดสินค้าเกษตรล่วงหน้า (AFET) นั้น นายสัญญา กล่าวว่า บริษัทเตรียมพร้อมในการเป็นมาร์เก็ตเมกเกอร์ในสินค้าบางประเภท อาทิ ยางแผ่นรมควันชั้น 3 รวมถึงยางแท่ง และข้าวขาว ซึ่งน่าจะช่วยให้ผู้ทำธุรกิจที่เกี่ยวข้องสามารถนำมาใช้ประโยชน์ช่วยให้ธุรกิจมั่นคง และบริหารลดความเสี่ยงได้อย่างมีประสิทธิภาพ